b'\n_START_ARTICLE_\nEkebergveien (Oslo)\n_START_SECTION_\nOldtidskleiver\n_START_PARAGRAPH_\nEkebergveien, Ekebergbakken og Ekebergkleiva er trolig eldgamle navn med betydningen \xc2\xabveien over det eikekledde berget\xc2\xbb, og/eller \xc2\xabveien til Ekeberg g\xc3\xa5rd\xc2\xbb. Hovedb\xc3\xb8let p\xc3\xa5 g\xc3\xa5rden er anlagt i det nordvestre hj\xc3\xb8rne av plat\xc3\xa5et med Ekebergskr\xc3\xa5ninga i vest og Ekebergskrenten i nord. Det er ubestridt at g\xc3\xa5rden er den av Oslo fylkes urg\xc3\xa5rder med de fleste og eldste registrerte fornminnene. Nylig er det avdekket hustufter p\xc3\xa5 rundt 3000 \xc3\xa5r ved v\xc3\xa5ningshuset p\xc3\xa5 g\xc3\xa5rden. Muligvis gikk nedre delen av Ekebergkleiva opprinnelig noe lengre s\xc3\xb8r enn dagens veil\xc3\xb8p. Nordskrenten ble utsatt for organisert steinutvinning fra middelalderen og inn p\xc3\xa5 1800-tallet, slik kan en eventuell nedre del av den egentlige Ekebergkleiva rett og slett ha blitt hogd vekk. Her m\xc3\xa5 det legges til at kildene ogs\xc3\xa5 forteller om \xc2\xabEkebergkleivene\xc2\xbb i flertall. Ekeberg\xc3\xa5sen er kjennetegnet av et omfattende veinett av renninger og innslag med alderdommelig preg. Det ser ut til at dagens nedre del av etappen gjennom nordskrenten ogs\xc3\xa5 er forhistorisk, om den ikke fullt ut svarer til l\xc3\xb8pet for \xc2\xab\xc3\x86ikabergs kleif\xc2\xbb jamf\xc3\xb8r Magnus Lagab\xc3\xb8tes bylov av ca. 1276 og Oslos takmarker.\n_START_SECTION_\nBygate\n_START_PARAGRAPH_\nDet flatere partiet av Ekebergveien mellom dagens utl\xc3\xb8p fra Oslo gate og Ekebergskrenten utgjorde \xc3\xb8stre del av Clemensalmenningen, Oslos f\xc3\xb8rste bygate. Almenningen startet nede ved bryggene p\xc3\xa5 Bj\xc3\xb8rvikshavna, gikk \xc3\xb8st-s\xc3\xb8r\xc3\xb8stover og krysset Vestre strete, l\xc3\xb8p deretter forbi Clemenskirka anlagt p\xc3\xa5 s\xc3\xb8rsida av faret, krysset \xc3\x98stre Strete, derfra over Alna via middelalderens Geitabru og fram til Ekebergskrenten. Etter invitasjon fra Hertug H\xc3\xa5kon grunnla fransiskanerne kloster i tilknytning til allmenningen like \xc3\xb8st for Geitabru rundt 1290.\n_START_SECTION_\nKongevei\n_START_PARAGRAPH_\nDa Christiania ble grunnlagt bakom Akershus festning p\xc3\xa5 vestsida av byvika i 1624, ga Christian IV i samme slengen forordning om at veifaret s\xc3\xb8rover til K\xc3\xb8benhavn skulle gj\xc3\xb8res framkommelig for kongens kj\xc3\xb8redoninger. I denne sammenhengen ble blant annet faret over plat\xc3\xa5et opparbeidet. M\xc3\xa5ten \xc3\xa5 anlegge vei p\xc3\xa5 var i grunnen typisk for Christian IVs samferdselspolitikk. Den tidligere kongeveien som gikk oppunder Lille Ekeberg g\xc3\xa5rd og derfra videre s\xc3\xb8rover, fulgte kotene i terrenget. Omtalte danskekonge fikk anlagt gater p\xc3\xa5 kryss og tvers av flate \xc3\xa5krer, helst snorrett og gjerne kvadraturisk. Den nye kongeveien over Ekeberg kom til \xc3\xa5 skj\xc3\xa6re tvers gjennom \xc3\xa5krene p\xc3\xa5 Ekeberg g\xc3\xa5rd, Nordseter g\xc3\xa5rd og Tungebr\xc3\xa5ten. _NEWLINE_P\xc3\xa5 1660-tallet kom den i stor grad nyanlagte veien inn under den staselige benevnelsen Den Frederikhaldske Kongevei etter Frederik III, Christian IVs s\xc3\xb8nn. Veinavnet omfattet veistrekket mellom Christiania og Frederikshald og var del av kongeveien mellom Danmark-Norges to hovedsteder  Fra 1647 var det organisert postforbindelse mellom Christiania og K\xc3\xb8benhavn. Posten brukte normalt seks dager p\xc3\xa5 turen. Fram til slutten av 1700-tallet gikk trolig transporten med kl\xc3\xb8vhest over Ekeberg, da kleivene opp og ned fra plat\xc3\xa5et ikke var kj\xc3\xb8rbare f\xc3\xb8r den tid. Trolig brukte rytterne ogs\xc3\xa5 Middelalderens kongevei over Ekeberg ved bl\xc3\xa5st og sn\xc3\xb8f\xc3\xb8yk over flatberget. S\xc3\xa5 seint som i et testament datert 1781 omtales veien over Ekebergflata som \xc2\xabden nye kongevei\xc2\xbb.\n_START_SECTION_\n\xc2\xabEgebergsveien\xc2\xbb og \xc2\xabEgebergbakken\xc2\xbb\n_START_PARAGRAPH_\nI ulike kilder fra 1800-tallet, blant annet p\xc3\xa5 N\xc3\xa6sers kart fra 1860, heter veistumpen mellom Oslogate og dagens Konows gate \xc2\xabEgebergsveien\xc2\xbb, mens stigningen fra Konows gate og oppover mot Ekeberg g\xc3\xa5rd b\xc3\xa6rer navnet \xc2\xabEgebergbakken\xc2\xbb. Her kan tillegges at partiet mellom Konows gate og Valhallveien gjerne omtales lokalt som \xc2\xabGamlebakken\xc2\xbb eller \xc2\xabBrattbakken\xc2\xbb den dag i dag. Eldre folk kan ogs\xc3\xa5 si \xc2\xabKirkebakken\xc2\xbb med referanse til Gamlebyen kirke som skal ha Fransiskanerklosterets middelaldervegger i bygningskroppen. Gamlebyen kirke ble gjenreist i 1796 etter en brann to \xc3\xa5r tidligere og er Oslos fjerde eldste kirkebygg etter Gamle Aker kirke, Akershus slottskirke og Oslo domkirke. Den er for\xc3\xb8vrig hovedstadens eneste sakrale bygg i Louis-seize-stil. Kirka som tilh\xc3\xb8rer Oslo Hospital, het tidligere Oslo kirke. P\xc3\xa5 sitt mest vidtfavnende var den sognekirke for b\xc3\xa5de Oslo krets og for de Aker-omr\xc3\xa5dene som ble definert under \xc3\x98stre Aker kirkesogn i og med oppf\xc3\xb8ringen av \xc3\x98stre Aker kirke i 1861. I dag er den kirke for beboerne i Gamlebyen og nedre deler av Ekebergskrenten. Den b\xc3\xa6rer adressa Ekebergveien 1.\n_START_SECTION_\nEkebergveien av 1879\n_START_PARAGRAPH_\nI 1879 ble \xc2\xabEkebergveien\xc2\xbb offisielt fastsl\xc3\xa5tt som navn p\xc3\xa5 strekningen slik veil\xc3\xb8pet langt p\xc3\xa5 vei framst\xc3\xa5r i dag._NEWLINE_Her m\xc3\xa5 det legges til at i \xc3\xb8vre del av Ekebergskrenten ble det laget et parallell\xc3\xb8p \xc3\xb8st for det gamle i 1801. P\xc3\xa5 en lokal kartskisse fra s\xc3\xa5 seint som 1911 er b\xc3\xa5de \xc2\xabGamle Egebergs vei\xc2\xbb og \xc2\xabNye Egebergsvei\xc2\xbb inntegnet. Da navnet Ekebergveien ble fastsl\xc3\xa5tt som navn i 1879, var det den noe mindre bratte 1801-anleggningen som ble omfattet av definisjonen \xc2\xabEkebergveien\xc2\xbb. Da Valhallveien ble anlagt under f\xc3\xb8rste halvdel av 1910-tallet f\xc3\xb8rte dette til at \xc2\xabGamlebakken\xc2\xbb s\xc3\xb8r for den nye veiskj\xc3\xa6ringa ble borte. I dag fins oldtidskleiva/kongeveien kun som rester i dette strekket, bl.a. i hagen p\xc3\xa5 Nordjordet. \xc3\x98vre kneika av 1801-bakken ble beholdt som lokalvei. _NEWLINE_P\xc3\xa5 s\xc3\xb8rsida av Ekebergflata ligger Ljabrubakken. Fram til begynnelsen av 1920-tallet gikk Ekebergveien over Ljabrubakken, en utfordring for folk og fe med tilnavnet \xc2\xabM\xc3\xa6rrapina\xc2\xbb p\xc3\xa5 folkemunne. I likhet med kleivene i nordskrenten er s\xc3\xb8rskrentkleiva et oldtidsfar.\n_START_SECTION_\nEkebergveien i dag\n_START_PARAGRAPH_\nI dag er veil\xc3\xb8pet brudt i fire:_NEWLINE_1. Nedre delen, \xc2\xab\xc3\x98stre Clemensalmenning\xc2\xbb (Ekebergveien nr 1-3, 2-10), er stengt med fysiske sperrer ved X-krysset med Konows gate \xe2\x80\x93 der ogs\xc3\xa5 Alnafetgata kommer innp\xc3\xa5 fra nord. _NEWLINE_2. Mellom Konows gate i nord (nordvest) og Valhallveien i s\xc3\xb8r l\xc3\xb8per \xc2\xabEkebergbakken\xc2\xbb (Ekebergveien nr. 5-45, 12-46). Kleiva er kj\xc3\xb8rbar fram til m\xc3\xb8te med Oppeg\xc3\xa5rdgata. Her i fra skrur den vestover som en enda smalere gangvei. Gamlebakken er brudt i.o.m. Valhallveien._NEWLINE_3. S\xc3\xa5 er det et relativt langt opphold f\xc3\xb8r \xc3\xb8vre del av parallell\xc3\xb8pet fra begynnelsen av 1800-tallet, \xc2\xab1801-kneika\xc2\xbb (Ekebergveien 53-61, 52-62), dukker opp. I tiden rundt 2. verdenskrig ble denne vesle brattstumpen omtalt lokalt som Grovenbakken etter komponisten Eivind Groven som bosatte seg her i 1927. P\xc3\xa5 1970-tallet, etter mangfoldige trafikkulykker, ble bakken stengt med fysiske sp\xc3\xa6rrer \xc3\xb8verst mot Stamhusveien. _NEWLINE_4. Like vest for 1801-kneika kommer Valhallveien, dagens hovedvei opp gjennom Ekebergskrenten. S\xc3\xb8r for krysset med Stamhusveien heter dette hovedveil\xc3\xb8pet Ekebergveien. Det dreier seg om den delen av Ekebergveien som ble nyanlagt p\xc3\xa5 1600-tallet etter Christian IVs forordning. Ekeberg g\xc3\xa5rd ligger rett vest for omtalte kryss. Mellom Ekeberg g\xc3\xa5rd og utl\xc3\xb8pet i Ljabruveien, g\xc3\xa5r Ekebergveien i ubrudt strekk. _NEWLINE_Ekebergveien bomstasjon ligger mellom Erlandstuveien og Ekebergsletta.'